ועדת הכספים, כנסת 23, פרוטוקול מספר 11, 2020-03-30 12:30

עודד פורר: אנחנו עוברים לנושא הבא בסדר היום: סקירת מאיר שפיגלר, מנכ"ל המוסד לביטוח לאומי, שהצטרף אלינו.

עודד פורר: שלום מר שפיגלר.

עודד פורר: ראשית, אני מודה לך על הזמן שאתה מפנה.

עודד פורר: אתה נמצא היום בחזית של החזית, בעצם כל הבקשות מגיעות אליך וכל הבעיות מופנות לפתחך.

עודד פורר: אני רוצה קודם כול להתחיל דווקא בלברך אותך, שפעלת בדיוק כפי שמצופה היום מן הממשלה לפעול, בלי יותר מדי בירוקרטיה.

עודד פורר: אמרת: אני לפני הפסח אדאג שמי שצריך לקבל את הכסף יקבל את הכסף כמקדמה, ואחר כך נראה ונסדר את כל הזנבות שיישארו מאחור.

עודד פורר: זאת הדרישה שלנו מן הממשלה.

עודד פורר: אני פותח בזה, ומפה תהיה לך סקירה, ואחר כך נפתח את זה לשאלות של חברי הכנסת.

עודד פורר: בבקשה.

מאיר שפיגלר: קודם כול, כבוד היושב-ראש, תודה רבה.

מאיר שפיגלר: כפי שציינת, הביטוח הלאומי ער למצב שכולנו מצויים בו.

מאיר שפיגלר: אנחנו, גם מבחינת משנה סדורה וגם מבחינת מדיניות, בכל מה שנוגע לפן של העזרה הסוציאלית לתושבי מדינת ישראל, הולכים ככל שניתן בתוואי של סיוע, הקלה, עזרה, הזדהות, התחשבות עם כל התושבים שכרגע אנחנו אמורים לשרת אותם.

מאיר שפיגלר: לעניין זה, הקלנו באופן ניכר כל מיני תהליכים בירוקרטיים.

מאיר שפיגלר: שיפרנו בצורה משמעותית את כל עורקי ההתקשרות עם הביטוח הלאומי, האופן שבו ניתן להגיש את התביעות ומספר הדרישות לעניין כל תביעה.

מאיר שפיגלר: ככל שיש דברים שלא בדיוק נמצאים בהישג יד אז אנחנו מסתפקים גם בתצהירים, כלומר הצהרה של האדם הנוגע בדבר.

מאיר שפיגלר: הרחבנו את מערך המענה הטלפוני ומוקדי השירות שלנו.

מאיר שפיגלר: אני כאן רוצה לומר שהיקף הפונים פשוט בלתי נתפס בעליל.

מאיר שפיגלר: במסגרת קווי הטלפון שלנו אנחנו מקבלים נכון להיום בבוקר כ-216,000 שיחות טלפון.

מאיר שפיגלר: זה משהו שפשוט קשה לקלוט אותו מבחינת הממדים.

מאיר שפיגלר: כמובן שאין לנו שום יכולת לעמוד בעומס כזה של פניות.

מאיר שפיגלר: אנחנו מודעים לצורך לתת מענים ולכן שיפרנו קודם כול את האתר האישי שלנו, את הפייסבוק, את האינסטגרם, את הצ'אטים, את המוקד הטלפוני, הרחבנו את הפעילות של המוקדים האלה מהשעה 5 ועד 7 בערב.

מאיר שפיגלר: כך גם לגבי ימי שישי, אנחנו מפעילים את המוקדים.

מאיר שפיגלר: קלטנו כ-200 עובדים נוספים כדי לתת מענים לפונים.

מאיר שפיגלר: השקנו מערכת דיגיטלית ממוחשבת, שבה הטמנו שאלות שחוזרות על עצמן.

מאיר שפיגלר: כאשר נשאלות השאלות מזהים אותן בצורה ממוחשבת ונותנים מענה ממוחשב לפונה.

מאיר שפיגלר: יש סדר גודל של כ-5,000 פניות, שאלות שנשאלו רק היום באמצעות המערכת הזאת, מערכת חדשה לחלוטין, והפונים קיבלו תשובות.

מאיר שפיגלר: ברור לנו שיש עוד הרבה מה לעשות אבל הכול נעשה בזמן קצר, וזה לא דבר טריוויאלי.

מאיר שפיגלר: אנחנו מנסים כמה שיותר לתת מענה לתושבים, שלא יעמדו מתוסכלים מבלי לדעת מה מגיע להם, מה עליהם לעשות כדי לקבל את זה, ובעיקר לוודא שאנחנו נוכל להיענות לצרכים שלהם ולתת להם את הזכויות במלואן.

מאיר שפיגלר: אנחנו גם הרחבנו את היכולת לתת מענים באמצעות מערכות נוספות, כמו למשל למי שפונה בעניין דמי אבטלה.

מאיר שפיגלר: אנחנו יזמנו פנייה למערכות שמנפיקות תלושי שכר וביחד איתם הרצנו טופס 100, שמאפשר לנו ולהם להקל באופן ניכר על העובדים שמפוטרים או יוצאים לחופשה ללא תשלום, ועל הביטוח הלאומי שמקבל את המידע הזה ומכניס אותו למאגרי המידע, מעבד את המידע ולאחר מכן גם מוציא את התשלומים שכל אחד ואחד זכאי להם.

מאיר שפיגלר: אין דבר שניצב על הפרק שאנחנו לא מנסים להתייעל בו, לאמץ דפוסי עבודה שונים, תהליכי עבודה שונים כדי לתת מענה להיקף הפונים.

מאיר שפיגלר: ראוי לציין שבשנים כתיקונן אנחנו מטפלים במשך שנה בכ-200,000 תביעות לדמי אבטלה.

מאיר שפיגלר: בחודש הזה אנחנו כבר כנראה נחצה את רף ה-800,000 תביעות בחודש.

מאיר שפיגלר: ברור שאם תיקחו חודש אחד ביחס למה שנעשה בשנה – מדובר בהיקף פעילות של כמעט פי 50 יותר מאשר זה שנהוג ונמצא על כתפינו בימים כתיקונם.

מאיר שפיגלר: הדברים האלה כמובן מקבלים ביטוי בכך שעובדי הביטוח הלאומי עובדים מעל ומעבר לשעות הרגילות בשתי משמרות, עד 8 ו-9 בלילה, בימי שישי באים לעבוד.

מאיר שפיגלר: אנשי המחשוב שלנו כורעים תחת הנטל מכיוון שמדובר במאגרי מידע אדירים שנדרשים לעיבודי מידע משמעותיים מאוד, שיש להם השלכות כמובן לא רק על הנושא שבו אנחנו דנים אלא גם על נושאים אחרים.

מאיר שפיגלר: אם דנים בדיני עבודה מיד זה משליך גם על הבטחת הכנסה ועל זכויות נוספות שכל אחד ואחד מן התושבים זכאי להן.

מאיר שפיגלר: כמובן אנחנו עושים את כל מה שרק מתבקש, עם כל המשאבים והמאמצים הנדרשים כדי לתת מקדמות בנושא אבטלה לפני כניסת חג הפסח הבא עלינו לטובה.

מאיר שפיגלר: זה, בגדול, עיקרי הדברים.

עודד פורר: תודה.

עודד פורר: חברי הכנסת – חברת הכנסת מיכל שיר.

מיכל שיר סגמן: שלום, מאיר, תודה רבה על הקדשת הזמן בתקופה המאוד לחוצה הזו.

מיכל שיר סגמן: קיבלתי כמה פניות מאזרחים אז אנסה לרכז אותן בצורה קצרה ומסודרת.

עודד פורר: רק רגע.

עודד פורר: מאיר, הנוהל הוא שאנחנו שומעים כמה חברי כנסת ונציגים מבחוץ ואתה עונה במרוכז.

מאיר שפיגלר: אני רושם וכאשר תגיד לי אענה לכולם.

מיכל שיר סגמן: ארנון שואל לגבי דמי אבטלה לאנשים שעבדו כשכירים וגם כעצמאים, שאיבדו את העבודה שלהם כשכירים, ולפי ההנחיות של הביטוח הלאומי הם לא זכאים לדמי אבטלה ממקום עבודתם אלא היא מתקזזת מן השכר שהם משתכרים כעצמאים.

מיכל שיר סגמן: הדבר הזה גורם לאבסורד, שאדם ששילם ביטוח לאומי בשני מקומות עבודה כדי לשמור על זכויותיו בעת הצורך אינו מקבל את זכויותיו לדמי אבטלה עקב ההתנגדות של משרד האוצר.

מיכל שיר סגמן: מה עושים עם זה?

מיכל שיר סגמן: זאת שאלה אחת.

מיכל שיר סגמן: שאלה שנייה, מיכל מגן שואלת למה לא לממש את סעיף אובדן כושר עבודה שכבר כלול בביטוח הלאומי ואז עצמאים – מה שהם יכולים לקבל נגזר כל אחד לפי ההכנסה שלו?

מיכל שיר סגמן: רעות שואלת: מי שחתם אבטלה לפני הקורונה ועומד לקראת הסיום שלה, האם הוא יקבל הארכה של האבטלה?

מיכל שיר סגמן: ויקי שואלת: כדי לקבל תוספת של 5% קצבת זקנה צריך לעבוד תשעה חודשים.

מיכל שיר סגמן: מה קורה עם אלה שיצאו לחל"ת ממש לפני תום תשעה החודשים?

מיכל שיר סגמן: האם זה מבטל את התוספת של 5% קצבת זקנה לשנה?

מיכל שיר סגמן: יש לי עוד, אבל אנחנו נעביר לכם את זה באופן פרטני.

עודד פורר: תודה.

עודד פורר: ירון גינדי, נשיא לשכת יועצי המס.

עודד פורר: הוא לא איתנו.

עודד פורר: חבר הכנסת מיכאל ביטון.

מיכאל ביטון: מאיר, שלום.

מיכאל ביטון: נושא גדול של מדיניות ושני נושאים קטנים.

מיכאל ביטון: לגבי המדיניות – אנחנו מדברים עם כולם: מנכ"ל האוצר, אגף התקציבים, אבל אני חושב שבידך הדבר.

מיכאל ביטון: אתה הולך לשלם ל-800,000 מובטלים חצי שנה דמי אבטלה, אתה הולך להוציא עשרות מיליארדי שקלים.

מיכאל ביטון: אנחנו מחפשים את המנהיג בממשלה ובפקידות שכבר יבנה מודל מידי של חלף דמי אבטלה, שבא למעסיק ואומר: אדוני, אם תחפוץ לשמור על רצף תעסוקתי של העובד אנחנו נשפה אותך בגובה של חצי שנת תשלומי אבטלה תמורת שנת העסקה מלאה שאתה מתחייב בפנינו, אחרת הכסף הזה יהיה הלוואה או תצטרך להשיב אותו.

מיכאל ביטון: קיבלתי פניות של מעסיקים, למשל מושב שיש לו שלוש מטפלות, הוא חייב לפטר אותן או לשלוח אותן הביתה לחל"ת.

מיכאל ביטון: אומרים לי המעסיקים שם, האגודה השיתופית: אם היינו מקבלים עזרה מן המדינה ב-70% של דמי האבטלה שלהן היינו משאירים אותן פה, גם אם הן יעבדו חלק מן הזמן או לא יעבדו בכלל, אבל תהיה להן פנסיה, תהיה להן רציפות, לא ייפגע הכבוד שלהן ולא נחפש עובדים, כי להחזיר את העובדים האלה אחר כך במשק ייקח שנה ושנתיים.

מיכאל ביטון: זאת שאלה גדולה.

מיכאל ביטון: אני לא שואל אותך.

מיכאל ביטון: אני מזמין אותך להיות המנהיג במדינה הזאת שיביא את הפתרון הזה.

מיכאל ביטון: בסוף אנחנו נשתגע מכל הפקידים ששולחים אותנו למישהו אחר.

מיכאל ביטון: ואתה הולך לשלם את הכסף הזה, זה כסף של דמי אבטלה שירד לטמיון.

מיכאל ביטון: תהפוך אותו להיות דמי אבטלה לשימור עובדים ורציפות העסקה ורציפות זכויות פנסיוניות.

קרן ברק: בגרמניה עשו את זה.

מיכאל ביטון: אני יודע שחשבת על זה.

מיכאל ביטון: תציג לנו איפה זה עומד וכמה מהר.

מיכאל ביטון: יש לי שתי שאלות קטנות.

מיכאל ביטון: האחת, אדם שהוא מעל גיל 67, כתבתם שאתם תפרסמו הנחיות כיצד הוא יקבל את העזרה שלו בדמי אבטלה.

מיכאל ביטון: זה פורסם לפני כמה ימים.

מיכאל ביטון: פנו אליי ואמרו שעדיין לא פורסם איך הוא מקבל.

מיכאל ביטון: משפחות חד-הוריות, אימהות חד-הוריות יוצאות לחל"ת.

מיכאל ביטון: אם אישה לא יוצאת לחל"ת, תיאורטית נגיד שיש לה מזונות בסך 2,000 שקל ודמי אבטלה בסך 3,000 שקל, אולם כשהיא יוצאת לחל"ת פתאום המזונות נהיים 400 שקל.

קרן ברק: ראינו על זה כתבות היום.

מיכאל ביטון: איך אנחנו דואגים לקבוצה הספציפית הזאת שגם כך סובלת?

עודד פורר: תודה.

עודד פורר: נמצא איתנו אלכס פרידמן?

אלכס פרידמן: שלום.

אלכס פרידמן: אנחנו עוברים לנושא הבא?

עודד פורר: זה הכול ביחד, פשוט אני אוסף שאלות והוא עונה במרוכז.

אלכס פרידמן: קודם כול, תודה רבה לך שבימים האלה יש מישהו שמתעסק בעיקר ולא בטפל.

אלכס פרידמן: השאלה שלי היא על הפעימות הבאות בחוק הנכים.

אלכס פרידמן: כפי שאתה יודע, ידידי מאיר שפיגלר, בפברואר 2018 העברנו את תיקון 200 לחוק הביטוח הלאומי, המכונה גם חוק הנכים, ובמסגרתו קיבלנו את הפעימה הראשונה בחוק הנכים חודש לאחר מכן.

אלכס פרידמן: הפעימה הבאה הייתה צריכה להיות בינואר השנה.

אלכס פרידמן: בעקבות, בין היתר, המצב הפוליטי, וגם הוועדה הבין-משרדית שבניגוד לחוק לא רגישה ולא פעלה בזמן, הנכים לא קיבלו את הכסף.

אלכס פרידמן: אנחנו כמובן עתרנו בנושא לבג"ץ אבל דווקא בימים כאלה, כשהנכים צורכים יותר מזון, יותר חשמל, יותר כסף לכיסוי תרופות, כאשר יש להם הרבה הוצאות רבות ומגוונות, ובנוסף הם בחרדה שהמצב הכלכלי יביא לביטול הפעימה, אני אומר: הושט ידך לקיום הפעימה השנייה באופן מידי.

אלכס פרידמן: תודה.

עודד פורר: תודה, אלכס.

עודד פורר: חברת הכנסת קרן ברק ואז מאיר שפיגלר יענה.

קרן ברק: קודם כול אני רוצה להצטרף אל מה שמיכאל ביטון אמר: מאיר, שאפו גדול על כל מה שעשית עד עכשיו, על המהירות והיעילות של הטיפול במשבר.

קרן ברק: אין ספק שכולנו צריכים להודות שאתה האדם הנכון בזמן הנכון באירוע הזה, והלוואי והיו לנו פה בדיונים קודמים - - -

עודד פורר: אל תיטעה, זה לא שהוועדה מחמיאה לכולם, האמן לי, פה חטפו בראש כולם עד עכשיו.

קרן ברק: הוועדה לא מחמיאה לאף אחד.

קרן ברק: הלוואי ובדיונים הקודמים שלנו, אם היית יכול להחליף גם את הממונה על שוק ההון, גם את המפקחת על הבנקים ואפילו את מנכ"ל משרד האוצר, אז היינו יודעים שיש איזו תוכנית כוללת של מישהו שמטפל בדברים כאן ועכשיו, כי אנחנו מרגישים אבודים.

קרן ברק: היחיד שבאמת מתייחס לאירוע הזה כמשבר וגם נותן פתרונות אמיתיים בזמן הנכון הוא אתה.

קרן ברק: הלוואי ותיקח על עצמך עוד סמכויות.

קרן ברק: אם יתנו לך – אנא קח אותן.

קרן ברק: אתייחס אל מה שאמרת לגבי כוח האדם, שאתם קורסים תחת העול.

קרן ברק: האם אתם שוקלים לקחת – מי כמוך יודע שיש הרבה אנשים שלא עובדים בזמן הזה.

קרן ברק: אולי זה הזמן לקחת כל מיני אנשים באאוטסורסינג שיקצרו להם את משך הטיפול בפניות או בתהליכים.

קרן ברק: כל מיני משרדים שכרגע מובטלים – עורכי דין, רואי חשבון, שאפשר להשתמש באאוטסורסינג נקודתית לזמן הזה כדי אפילו אולי עוד יותר לקצר תהליכים.

קרן ברק: אני מחדדת את מה שחבר הכנסת ביטון אמר פה לגבי המשפחות החד-הוריות.

קרן ברק: אני מניחה שאתה קיבלת את הפנייה.

קרן ברק: גם אני קיבלתי את הפנייה כמי שמתעסקת הרבה בכנסת בנושא נשים.

קרן ברק: האבסורד הזה – אני בטוחה שכבר חשבת על פתרונות, רק תציג לנו אותם – כאשר אחת מקבלת מן הביטוח הלאומי X מזונות, ואילו אחרת שמקבלת אבטלה באותו גובה של השתכרות מקבלת חמישית X מזונות.

קרן ברק: אני פשוט מביאה את הצד לא של הנשים אלא של הילדים כי המזונות בסוף מגיעים לילדים, וילדים בתקופה הזאת צריכים את הכסף הזה.

קרן ברק: אני בטוחה שאתה לא מעוניין לפגוע בהם.

קרן ברק: אלה השאלות שלי.

קרן ברק: תודה.

עודד פורר: בבקשה מאיר.

מאיר שפיגלר: קודם כול, תודה רבה, בוודאי בוודאי על הדברים שאמרה חברת הכנסת קרן ברק.

מאיר שפיגלר: זה נותן הרגשה טובה.

מאיר שפיגלר: זה כמובן מעצים את האנרגיות להמשיך ולפעול למען הציבור הרחב.

מאיר שפיגלר: לגופו של עניין, ארכז שני דברים שמבחינתנו הם עוול אדיר, משווע, שצריך לעקור אותו מן השורש ולגרום לכך שהוא יטופל לאלתר.

מאיר שפיגלר: אחד הוא נושא השכירים והעצמאים שציינו בראשית השאלות.

מאיר שפיגלר: לא יכול להיות מצב שכאשר שכיר נמצא בשני מקומות עבודה והוא מאבד את הפרנסה באחד מהם אז גוזרים את גובה דמי האבטלה שלו מן ההכנסה המשותפת משני המקומות וגורעים רק את ההכנסה של אותו מקום עבודה שהוא ממשיך לעבוד בו, ואילו לגבי העצמאים קובעים את גובה דמי האבטלה רק מהמקום שהוא היה בו עצמאי וגורעים מן הסכום הזה את מה שהוא מקבל בתור עצמאי.

מאיר שפיגלר: ריבונו של עולם, הוא משלם דמי אבטלה.

מאיר שפיגלר: הדבר הזה הוא עיוות, הוא עוול ואנחנו כמובן – אמרנו את זה בעבר ואנחנו נדאג להמשיך ולפעול כדי שהסוגיה הזאת תוסר מן הפרק.

מאיר שפיגלר: היא פשוט לא ראויה, לא מוצדקת ולא נכונה.

מאיר שפיגלר: כך גם בדיוק לגבי הסיפור של דמי אבטלה לנשים חד-הוריות.

מאיר שפיגלר: זה לעניין דמי מזונות.

מאיר שפיגלר: כך גם לגבי קצבאות נכות והבטחת הכנסה.

מאיר שפיגלר: מה שקורה שם – גם זה עיוות שזועק לשמיים, שבמסגרתו בעצם חלף שכר, שזה דמי האבטלה, לא מוגדרים ככאלה אלא מוגדרים כהכנסה רגילה וזה פוגע בגובה ההכנסה של כל הזכאים גם למזונות, גם להבטחת הכנסה וגם לקצבת נכות.

מאיר שפיגלר: זה גם כן אחד מן הנושאים שאנחנו הנחנו על השולחן ואנחנו מתכוונים להיאבק בו ללא פשרות כדי שהוא פשוט ייגנז.

מאיר שפיגלר: צריך להתייחס אל דמי האבטלה כלפי שלושת הסקטורים האלה בדיוק כמו לחלף שכר בכל מסגרת אחרת.

מאיר שפיגלר: בנושא של אובדן כושר עבודה לעצמאים – אובדן כושר עבודה מוגדר בביטוח הלאומי ככזה שמונע מאדם לעבוד עקב מצב בריאותי או עקב מצב של אחוזי נכות.

מאיר שפיגלר: לכן אי אפשר כרגע על בסיס החוק הקיים לתת לעצמאים באמצעות אובדן כושר עבודה דמי אבטלה או כל פיצוי אחר.

מאיר שפיגלר: לגבי הארכת תקופת הזכאות – ראשית, היא הוארכה במסגרת תקנות שעת חירום כרגע לכל מי שהיה בתקופת זכאות לדמי אבטלה עד 1 במרץ 2020.

מאיר שפיגלר: התקופה הזאת הוארכה כרגע עד לסוף חודש אפריל, ואני מניח שבטח יתנו את הדעת לגבי תוספת אורכות ככל שהמשבר הזה ימשיך לפקוד אותנו.

מאיר שפיגלר: מה שכן, אנחנו מתכוונים להיאבק כדי שיהיה תיקון שלא יגרע מתקופת הזכאות את הזכאות בעת הזאת.

מאיר שפיגלר: זאת אומרת שאם מישהו קיבל כתוצאה מן המשבר שאיתו אנחנו מתמודדים תוספת של חודשיים זכאות לדמי האבטלה, שהחודשיים האלה לא יימנו, לא יילקחו בחשבון מתוך התקופה שהוא זכאי לה בימים כתיקונם.

מאיר שפיגלר: דבר נוסף שעומד על הפרק הוא חלף דמי אבטלה.

מאיר שפיגלר: מה שאמר חבר הכנסת מיכאל ביטון, הוא צודק.

מאיר שפיגלר: דיברתי איתו בנושא הזה, אנחנו כבר חשבנו על זה לפני כשנה.

מאיר שפיגלר: אנחנו בהחלט רואים עין בעין את הדברים.

מאיר שפיגלר: אני מניח שנקדם את זה ברגע שהדברים יירגעו ונוכל לחזור לפעול בצורה שוטפת מבלי להידרש למשבר שאיתו אנחנו מתמודדים כעת.

מאיר שפיגלר: הוא צודק במאה אחוזים: יש בזה כדי לשמר את העובדים, ליצור עדיין קשר רציף בינם לבין המעסיק, לעודד את המעסיק להעסיק אותם גם במצבים שהוא לא כל כך זקוק להם.

מאיר שפיגלר: כך שמן הבחינה הזאת יש בזה המון יתרונות ואנחנו נכוון לשם.

מיכאל ביטון: מאיר, לא הבנת אותי.

מיכאל ביטון: עכשיו נוספו למשק 700,000 מובטלים.

מאיר שפיגלר: עוד לא סיימתי.

מיכאל ביטון: האם אנחנו יכולים מידית להציע למעסיק: אל תפטר עוד עובדים, תשאיר אותם, אפילו את אלה ששלחת לפני שבועיים, תחזיר?

עודד פורר: תן לו לרגע לסיים.

מיכאל ביטון: הוא אומר שזה יישקל בעתיד.

מיכאל ביטון: אני מדבר על חירום, אני לא רוצה עתיד.

מאיר שפיגלר: חבר הכנסת מיכאל ביטון, שמע, קודם כול, אתה יודע שכל דבר שחורג מן החוק שחל על הביטוח הלאומי אני לא יכול לעשות אותו.

מאיר שפיגלר: אתה גם לא מצפה ממני לחרוג מהוראות החוק.

מאיר שפיגלר: ככל שיתקנו במסגרת תקנות שעת חירום את הנדרש אנחנו נהיה מאושרים להשיק את התוכנית הזאת ולהוציא אותה מן הכוח אל הפועל, אתמול ולא מחר.

מיקי לוי: מאיר, שנייה בבקשה.

מיקי לוי: תשובה חד-משמעית, חד-ערכית: אם אנחנו צריכים לפעול פה בבניין הזה, האם כל העצמאים לסוגיהם קיבלו תשובה תמיכתית מתוך הביטוח הלאומי?

מיכאל ביטון: רגע, הוא לא השיב על השאלות שלי.

מיכאל ביטון: תן לו לסיים את התשובה.

מיקי לוי: סליחה, חשבתי שהוא סיים.

מיקי לוי: אני מתנצל, חשבתי שסיימת לענות למיכאל ביטון.

מאיר שפיגלר: אנחנו בחנו עוד נושא שחשבנו שיש בו כדי ליצור זיקה טובה בין המעסיק לבין העובד שיצא לחופשה ללא תשלום בעל-כורחו, כדי שבבוא היום כשהשוק יחזור לפעילות רגילה אותו עובד יהיה רלוונטי לחזור לעבודה שלו, יישאר בינו לבין המעסיק קשר רציף ויש בזה כדי לסייע לעתיד לבוא.

מאיר שפיגלר: מה זה אומר?

מאיר שפיגלר: אנחנו התכוונו להעביר את כספי דמי האבטלה למעסיקים ושהם יעבירו את הכסף לעובדים שלהם.

מאיר שפיגלר: היות ובחוק קצבאות אמורות להיות אך ורק פרסונליות ומשרד האוצר התנגד לזה, נכון לרגע זה לא הצלחנו.

מאיר שפיגלר: פנו אלינו המון גופים גדולים מאוד שמעסיקים הרבה עובדים כדי לקדם את הנושא הזה, ונכון לרגע זה ידנו לא יכלה להושיע.

מאיר שפיגלר: כלומר אנחנו בהחלט מכוונים לאן שאמר חבר הכנסת ביטון, כן לייצר זיקה והתחייבות ורצון וכמיהה, על היחס בין המעסיק לבין העובד.

מאיר שפיגלר: לגבי נושא של גילאי 67 פלוס – היום בעזרת השם, אנחנו מקווים, נשיק את הטופס החדש.

מאיר שפיגלר: תזכרו דבר אחד: הדברים פוקדים אותנו מהיום להיום.

מאיר שפיגלר: רק ביום שישי בצוהריים התקנות קיבלו את הגיבוי של הממשלה, ואנחנו נמצאים ביום שני.

מאיר שפיגלר: מיד הכנו טופס ממוחשב מקוון, שאפשר יהיה למלא אותו ובאמצעות המערכות המקוונות לשלוח אותו לביטוח הלאומי.

מאיר שפיגלר: נעזור למי שלא מסוגל לעשות את זה, באמצעות מוקדי התקשורת שלנו והעובדים של הביטוח הלאומי.

מאיר שפיגלר: נעשה את הכול גם באמצעות פרסום רציני ומסיבי של העניין כדי שכל אחד יידע מה הוא צריך לעשות כדי לקבל את המענק של גילאי 67 פלוס, כי אנחנו רוצים שהתושבים יקבלו את הזכויות שיש להם במסגרת החוק.

מאיר שפיגלר: לגבי הנושא של פעימות שלוש וארבע ברפורמה בנכים – הביטוח הלאומי רואה עין בעין את הצורך ליישם הלכה למעשה מידית את הפעימה השלישית, ולאחריה את הרביעית.

מאיר שפיגלר: זה היה אמור להיות כבר ב-1 בינואר 2020.

מאיר שפיגלר: זה לא יצא לדרך.

מאיר שפיגלר: אנחנו פנינו בלך ושוב למשרד האוצר.

מאיר שפיגלר: כתבתי מכתבים בנושא הזה, שכל הגורמים הרלוונטיים מכותבים להם.

מאיר שפיגלר: לצערי הרב זה לא רק בסמכות הביטוח הלאומי.

מאיר שפיגלר: אנחנו כאן נדרשים למשרד האוצר ולכנסת ישראל.

מאיר שפיגלר: הביטוח הלאומי מאוד רוצה לקדם את היישום של הפעימה השלישית וכמובן הרביעית.

מאיר שפיגלר: כן ראוי שתדעו שככל שנוקף הזמן, בגלל האופן שבו ניסחו את כל הרפורמה בסיעוד, ההוצאות הנוספות שבמסגרתן מיישמים את הפעימה הראשונה והשנייה מפחיתות מן הסכום שעומד על הפרק, מיתרת הסכום.

מאיר שפיגלר: כרגע מתוך 2.1 מיליארד שקל שהיה אמור להיות לטובת הפעימה השלישית והרביעית נותרו – יש חילוקי דעות – בין 1.7–1.5 מיליארד שקל בלבד.

מאיר שפיגלר: ככל שנוקפים הימים הסכום הזה מתכווץ, וכולם יודעים את זה.

מאיר שפיגלר: לכן גם בהקשר הזה ראוי לגמור את הסיפור של הפעימה השלישית מהר ככל שניתן.

מאיר שפיגלר: לגבי רכישת שירותים חיצוניים – אנחנו עושים את זה הלכה למעשה.

מאיר שפיגלר: גם בנושא הסעדה לטובת כל הזכאים לקבל קצבת סיעוד, הסעות במידה והתחבורה הציבורית תיפסק או תצטמצם מעבר למה שיש כעת, כל הנושאים שנוגעים להעברת כרטיסים נטענים, דביט-קארדס, לזכאים לקצבאות אזרח ותיק, עשינו את זה ביחד עם חברת דואר ישראל.

מאיר שפיגלר: אנחנו פועלים כחלק בלתי נפרד מן המשק הישראלי.

מאיר שפיגלר: אנחנו מודעים למה שפוקד אותו.

מאיר שפיגלר: אנחנו ממלכתיים, אחראיים ורוצים לעשות את הכול כחלק מכלל המערכת הציבורית.

עודד פורר: מאיר, תודה.

עודד פורר: אני חייב לומר בהקשר של קצבאות הנכות - - -

מיכל שיר סגמן: בעניין קצבת זִקנה לא קיבלתי תשובה.

מיכל שיר סגמן: כל מי שאמור לקבל תוספת של 5% לקצבת זקנה צריך הרי לעבור תשעה חודשים.

מיכל שיר סגמן: מה קורה עם אלה שיצאו לחופשה ללא תשלום?

מיכל שיר סגמן: האם זה יבטל להם את התוספת של 5%?

מאיר שפיגלר: את צודקת.

מאיר שפיגלר: לא בכדִי לא עניתי.

מאיר שפיגלר: שלחתי לבדוק.

מאיר שפיגלר: יש גבול למה שאני יכול לדעת.

מאיר שפיגלר: את תקבלי תשובה.

מאיר שפיגלר: אקבל בתוך דקות ספורות את התשובה.

מאיר שפיגלר: השאלה שלה הייתה: כל אדם מעל גיל 67 או מעל גיל 62 שלא לוקח את קצבת הזקנה וממשיך לעבוד זכאי אחר כך לקבל תוספת של 5% לקצבת הזקנה פר שנה.

מאיר שפיגלר: אבדוק את זה.

מאיר שפיגלר: היא שואלת מה קורה אם הוא לא מממש את מלוא השנה ונכנס למצב של אבטלה במהלך התקופה.

מאיר שפיגלר: אנסה להשיב לך עוד מעט.

עודד פורר: שאלה טובה.

עודד פורר: עלית פה על נקודה חשובה מאוד.

מיכל שיר סגמן: זה בעקבות פנייה של אזרח.

עודד פורר: מאיר שפיגלר, אני רוצה להגיד לך שהעמדה שלך ראויה מאוד להערכה בנושא הפעימות על קצבאות הנכות.

עודד פורר: אני חושב שזאת שערורייה שאין כדוגמתה.

עודד פורר: אם אני רואה שהממשלה לא עומדת בהתחייבויות שלה ובמילים שהיא אמרה לא במשבר הקורונה, מה נלין עליה במשבר הקורונה, שהם אומרים בכל פעם שהם יתנו את זה ויתנו את זה ויתנו את זה ושום דבר לא קורה?

עודד פורר: הם את זה נתנו כאשר לא היה משבר קורונה, ההתחייבויות לגבי הפעימות על קצבאות הנכות ניתנו כבר לפני זמן רב.

עודד פורר: לא עומדים בזה, בלי משבר.

עודד פורר: אז מה נלין עליהם שעם משבר הם לא עומדים בשום דבר ממה שהם מבטיחים?

עודד פורר: לפחות אתה עונה תשובות נכוחה.

עודד פורר: חבר הכנסת מיקי לוי ואחריו ניסים סרוסי, יושב-ראש ארגון חברות ההסעה בישראל.

מיקי לוי: מאיר, שלום.

מיקי לוי: קודם כול, באמת יישר כוח על העשייה.

מיקי לוי: כל הכבוד.

מיקי לוי: שאלה כללית, לא ספציפית: האם כל העצמאים – זעירים וכולי וכולי – האם כולם קיבלו תשובות, או שאתה צריך שאנחנו נטפל במגזרים מסוימים של העצמאים כי שם יש בעיה אמיתית?

מאיר שפיגלר: הסקטור היחיד שקיבל מענה, וגם הוא מאוד מאוד שולי לדעתי, זה הסקטור של העצמאים, שדחו את הסכומים שהם צריכים לשלם לביטוח הלאומי ולמס הבריאות מ-15 באפריל ל-15 במאי.

מאיר שפיגלר: אמרתי את זה מספר רב של פעמים: כאשר דוחים אני לא בטוח שעושים מעשה טוב לזה שדוחים את התשלום שלו, כי אם קשה לו לשלם היום יהיה לו קשה שבעתיים לשלם בעוד חודש, לא את הסכום האחד אלא פעמיים הסכום.

מאיר שפיגלר: ככל שנהיה עדיין במשבר הזה לא כל שכן.

מאיר שפיגלר: סקטורים נוספים שאנחנו דנים בעניינם הם פרילנסרים ומעסיקים.

מאיר שפיגלר: בעניינם כרגע אין לנו שום ידיעה על איזו תוכנית מפורטת בנושא.

עודד פורר: ניסים סרוסי נמצא איתנו על הקו?

עודד פורר: בבקשה.

ניסים סרוסי: שלום לכולם ותודה על ההזדמנות.

ניסים סרוסי: לי קוראים ניסים סרוסי, יושב-ראש ארגון חברות ההסעה.

ניסים סרוסי: יש לנו כ-22,000 כלי רכב עם 25,000 נהגים ומאז התפשטות נגיף הקורונה נוצרו מצבים מוזרים.

ניסים סרוסי: אוטובוסים בשוק הפרטי עוסקים בהסעת עובדים, החל מהסעת תלמידים, טיולים, תיירות, קשישים, כל מה שצריך, כל מה שלא נוסע בתחבורה הציבורית.

ניסים סרוסי: נוצר מצב שנוסעים כרגע רק אנשים במפעלים החיוניים.

ניסים סרוסי: במצב כזה השבתנו עשרות ואלפי כלי רכב ונהגים ושלחנו את רובם לחל"ת אבל נותרו כ-2,500 נהגים שעדיין עובדים ונותנים שירות למפעלים חיוניים.

ניסים סרוסי: במצב הזה אנחנו עובדים בערך שעתיים ביום, נוסעים בבוקר ומחזירים בצוהריים, ומצד שני אנחנו מחויבים על פי הסכמים קיבוציים וצווי הרחבה ל-10 שעות תשלום ביום לנהג.

ניסים סרוסי: במצב הזה, שבו אנחנו מסיעים את כולם, מצד אחד, ומצד שני לא יכולים לשלם להם כי זה לא מכסה את יום העבודה, כי המפעלים מהווים רק 20% מן ההכנסה אצלנו, יש פה איזה כשל.

ניסים סרוסי: הבקשה שהפנינו כבר כמה פעמים היא להתחלק, כלומר המעסיקים ישלמו חלק, המדינה תשלם חלק והמפעלים החיוניים ימשיכו לקבל שירות, כי אי אפשר להמשיך לעבוד ברמה שאנחנו לא מכסים אפילו את הוצאות הנהג בחלק מן המפעלים.

ניסים סרוסי: פנינו כמה פעמים.

ניסים סרוסי: כרגע אין לנו תשובה.

ניסים סרוסי: השאלה שלי היא איך אפשר כן לקדם את זה דרך הוועדה?

ניסים סרוסי: מפה אני רוצה לקרוא לשר התחבורה שיעזור לנו למצוא פתרון, כי בכל זאת אנחנו צופים אליו.

עודד פורר: מאיר, אתה רוצה להשיב?

מאיר שפיגלר: כן.

מאיר שפיגלר: אני נמצא בקשר שוטף בזמן האחרון עם מר סרוסי והשבתי לו.

מאיר שפיגלר: אני אומר את זה בקול רם לכל חברי הוועדה.

מאיר שפיגלר: הנושא של גמישות בהיקף התעסוקה, על זה הוא מדבר, כמו גם גמישות במימוש ימי החל"ת, אותם 30 ימים בהתחלה, מצריך חקיקה.

מאיר שפיגלר: זה לא בסמכות הביטוח הלאומי בלבד.

מאיר שפיגלר: לכן אתם, כלומר המחוקקים, עם הממשלה, יכולים להביא לשינוי המיוחל, אבל רק בחקיקה.

עודד פורר: חקיקה שתעשה מה?

קרן ברק: שתהיה הגדרה לחל"ת חלקי.

קרן ברק: אני גם פניתי בנושא הזה.

קרן ברק: אני גם בקשר עם מר סרוסי.

קרן ברק: שתהיה הגדרה של חל"ת חלקי בחקיקה, שלא קיימת היום בחוק.

מאיר שפיגלר: נכון מאוד.

מאיר שפיגלר: אנחנו בעד.

עודד פורר: מי הכתובת בממשלה?

קרן ברק: אני כתבתי לשר התחבורה.

עודד פורר: שר התחבורה זה ספציפית לגבי נהגי חברות ההסעה, אבל מי הכתובת בממשלה?

עודד פורר: האם זה משרד העבודה והרווחה?

עודד פורר: האם זה משרד הכלכלה?

עודד פורר: הרי כל הזמן המשרדים מתערבבים פה.

מאיר שפיגלר: אדוני היושב-ראש, בסוף זה נוגע להליך חקיקה.

קרן ברק: צריכה להיות עוד הגדרה לחל"ת חלקי.

קרן ברק: זה במונחים, בהתחלה של החוק.

מאיר שפיגלר: הביטוח הלאומי בעד.

מאיר שפיגלר: זה אמנם מסרבל את העבודה אבל אנחנו לא מפחדים מעבודה.

מאיר שפיגלר: אנחנו רוצים לשפר את השירות ואת המשמעות שלו.

מאיר שפיגלר: אנחנו אמרנו את הדברים האלה למשרד האוצר, אני שיתפתי אותם בנושא הזה, אבל בסוף זה נדרש לחקיקה וכרגע לא הסכימו להכניס את זה לתיקון במסגרת תקנות שעת חירום.

ניסים סרוסי: בעצם זה אומר שבחודשים הקרובים אנחנו או נצליח לתת שירות ולשלם לנהגים או שהנהגים יעברו לחל"ת ואחרי כן נראה מה יהיה.

ניסים סרוסי: אבל זה מצב עתידני, חקיקה היא דבר ארוך ואנחנו צריכים פתרון מידי.

עודד פורר: ברור.

עודד פורר: אמיר חייק מהתאחדות בתי המלון נמצא איתנו על הקו?

עודד פורר: לא.

עודד פורר: ללי דרעי, מאיפה את?

ללי דרעי: אני מעמותת 121 מנוע לשינוי חברתי.

ללי דרעי: רציתי לשאול את מאיר שפיגלר לגבי בני 67 ומעלה.

ללי דרעי: האם ידוע לו האם המענקים האלה, שכרגע מדובר רק על מרץ ואפריל, האם הם אמורים להימשך ככל שיימשך המשבר?

ללי דרעי: או שזה יהיה לחצי שנה של דמי אבטלה?

ללי דרעי: האם יודעים לטווח ארוך מה יקרה עם המענקים?

מאיר שפיגלר: כרגע בתקנות שעת חירום שעברו, כפי שציינתי, ביום שישי האחרון זה תקף אך ורק לחצי מחודש מרץ ולחודש אפריל.

מאיר שפיגלר: אני מניח שהסוגיה הזאת בהחלט תקבל ביטוי ככל שהמשבר הזה יימשך.

מאיר שפיגלר: הביטוח הלאומי בוודאי ובוודאי יתמוך בעניין הזה.

מאיר שפיגלר: אנחנו מתייחסים לאוכלוסייה של גילאי 67 פלוס בצורה מאוד מאוד מאוד מתחשבת.

מאיר שפיגלר: מדובר באוכלוסייה חלשה ואנחנו חושבים שיש לעשות את הכול כדי לסייע בידה.

מאיר שפיגלר: לעניין השאלה שנשאלה לפני כן, מה קורה עם מישהו מעל גיל 67 שלא מימש שנה או תשעה חודשים ברצף של עבודה לעניין תוספת 5% לקצבת הזקנה שלו בבוא היום – לצערי הרב התשובה היא שלילית.

מאיר שפיגלר: זאת אומרת, בחוק נאמר בצורה מפורשת שאם הוא לא משלים את השנה הוא לא זכאי לקבל את ה-5% הנוספים, ולעניין זה, לצערי הרב, מצב שבו הוא יוצא לחופשה ללא תשלום בעצם לא נחשב לתקופת עבודה.

מיכל שיר סגמן: האם יש מקום להתגמשות בתקופה הזו מאחר והרבה מאוד אנשים הוצאו לחל"ת?

מאיר שפיגלר: אנחנו חושבים שכן, רק צריך לשנות את החוק, או בתקנות שעת חירום.

מיכל שיר סגמן: תודה.

עודד פורר: תודה.

עודד פורר: מישהו מחברי הכנסת מעוניין לשאול עוד משהו?

קרן ברק: רק להצדיע לך שוב, מאיר.

קרן ברק: כל הכבוד לך, באמת.

קרן ברק: הלוואי והיו עוד כמוך.

עודד פורר: מאיר שפיגלר, ראשית, אני חושב שהמסר מן הוועדה די ברור.

עודד פורר: חברי הכנסת בסוף מקבלים את הפניות מן הציבור, ומקבלים מן הציבור גם את הטענות ואת התלונות על הממשלה.

עודד פורר: אני חייב לומר שאתם הגבתם מהר לכל האירוע הזה, גם בשירות לציבור שאתם מעניקים.

קרן ברק: בסוף זה אנשים.

עודד פורר: אני רוצה להוציא פה את הסיכום מתוך הוועדה, שאבקש לקבל עליו התייחסויות גם ממשרדי הממשלה הרלוונטיים.

עודד פורר: 1) הוועדה מבקשת כמובן שוב, בפעם אני-לא-יודע-כמה, ממשרד האוצר לשנות את ההתייחסות לעצמאים, בעיקר בנושאים שהעלה מנכ"ל הביטוח הלאומי.

עודד פורר: לא יכולה להיות אפליה דווקא בתקופה הזו, בוודאי על מישהו שהוא גם שכיר וגם עצמאי ובסוף מוצא את עצמו סובל פעמיים בסיפור הזה.

עודד פורר: 2) הוועדה מבקשת מן הממשלה, ממשרד האוצר וממשרד הרווחה, התייחסות לנושא הפעימות בהסכם שגובש במתווה העלאת קצבאות הנכות.

עודד פורר: אמנם אנחנו נמצאים במשבר מאוד מאוד גדול אבל הממשלה, דווקא במשבר הזה עוד יותר חשוב להראות שהיא עומדת בהתחייבויות שלה ושהאמירה של הממשלה בימי שגרה גם היא תקפה, אחרת היא לא תהיה תקפה גם בימי משבר.

עודד פורר: 3) הוועדה מבקשת את התייחסות שר הרווחה, את התייחסות שר הכלכלה, שר התחבורה ושר האוצר לטענה שהועלתה כאן בעניין חל"ת חלקי.

עודד פורר: אנחנו מבקשים הסבר מכל אחד מן המשרדים, מדוע הנושא של חל"ת חלקי לא נכנס אל תוך תקנות שעת החירום ולא מאפשר בהחלט, בדוגמה כפי שראינו בקרב נהגי ההסעות, לתת פתרונות לאזרחים.

עודד פורר: מאיר שפיגלר, תמשיך להיות זמין גם לאזרחים וגם לחברי הכנסת.

עודד פורר: אם אתה רוצה להוסיף משהו, בבקשה.

מאיר שפיגלר: אני רוצה לומר שני דברים.

מאיר שפיגלר: ראשית, כל הדיון הזה היה במחיצתו של יושב-ראש ועדת הכספים של מועצת הביטוח הלאומי, רו"ח ערן יארק רנטו, שמסייע לנו.

ערן יארק רנטו: הייתי בהשתקה כדי לא להפריע.

מיקי לוי: רו"ח ערן יארק רנטו הוא איש מקצוע מעולה.

מאיר שפיגלר: חוץ מזה, אני מבקש להודות לך כיושב-ראש ולכל חברי הוועדה על הדיון.

מאיר שפיגלר: אנחנו מכוונים לעתיד לבוא, לשיתוף פעולה פורה למען כל תושבי מדינת ישראל.

עודד פורר: תודה רבה, מאיר שפיגלר, תודה רבה לכולם.

עודד פורר: הישיבה נעולה.